b'\n_START_ARTICLE_\nMichael Nyman\n_START_PARAGRAPH_\nMichael Laurence Nyman (s\xc3\xbcndinud 23. mail 1944) on briti helilooja, pianist, libretist, fotograaf ja muusikateadlane, keda peetakse minimalistliku muusika m\xc3\xb5iste loojaks. Eelk\xc3\xb5ige on tuntud tema filmimuusika pikaajalisest koost\xc3\xb6\xc3\xb6st re\xc5\xbeiss\xc3\xb6\xc3\xb6r Peter Greenawayga ja Jane Campioni filmist "Klaver". Ta on kirjutanud ka oopereid, kuus kontserti, neli keelpillikvartetti ja muud kammermuusikat. Paljud teosed on ta kirjutanud oma orkestrile Michael Nyman Band. Ta teeb ringreise soolopianistina v\xc3\xb5i koos oma orkestriga. Nyman on v\xc3\xa4itnud, et eelistab kirjutada oopereid._NEWLINE_Nyman on Briti impeeriumi ordu komand\xc3\xb6r (CBE).\n_START_SECTION_\nElulugu\n_START_PARAGRAPH_\nMichael Nyman s\xc3\xbcndis Londonis, Stratfordi linnaosas. Ta \xc3\xb5ppis Londoni King\'s College\'is ja Kuninglikus Muusikaakadeemias, kus ta keskendus klaveri\xc3\xb5pingutele ja  17. sajandi barokkmuusikale. Aastatel 1968\xe2\x80\x9378 tegutses Nyman muusikakriitikuna. \xc3\x9cldiselt on tunnustatud, et kriitikat kirjutades kasutas ta esimesena terminit minimalism muusika iseloomustamiseks._NEWLINE_1966. aastal tutvus Nyman Inglismaal t\xc3\xbctarlapsega nimega Aet Toome, kelle vanemad olid eesti s\xc3\xb5jap\xc3\xb5genikud ja kellega Nyman 1970. aastal abiellus. Aeti pere p\xc3\xb5genes Eestist 1944. aastal. Tema vanemad olid soovinud minna Kanadasse, aga Saksamaalt p\xc3\xb5genikelaagrist toodi nad 1948. aastal Inglismaale, kuna isa oli teinud kogemata linnukese valesse kasti._NEWLINE_Michael ja Aet Nymanil on kaks t\xc3\xbctart: Molly ja Martha. Eesti kultuur ja traditsioonid olid peres esindatud, n\xc3\xa4iteks kasvasid lapsed \xc3\xbcles eesti j\xc3\xb5ulukommetega, nad ei teadnud midagi inglise j\xc3\xb5ulutraditsioonidest. Praegu on Molly helilooja, kes on samuti kirjutanud filmimuusikat ja Martha t\xc3\xb6\xc3\xb6tab BBC-s._NEWLINE_Suur osa Nymani teostest on kirjutatud tema ansamblile Michael Nyman Band, mis loodi 1976. aastal Carlo Goldoni 1756. aasta n\xc3\xa4idendi "Il Campiello" esitamiseks. Algselt kuulusid ansambli koosseisu keskaegsed pillid, nagu rebekid ja \xc5\xa1almeid, abiks moodsad pillid, nagu saksofon, et tekitada ilma v\xc3\xb5imenduseta piisavalt valju heli. Hilisemasse t\xc3\xa4isv\xc3\xb5imendusega koosseisu kuulusid keelpillikvartett, kolm saksofoni, trompet, metsasarv, basstromboon, basskitarr ja klaver. Seda koosseisu on eri helit\xc3\xb6\xc3\xb6de jaoks aeg-ajalt muudetud ja laiendatud._NEWLINE_Nymani populaarsus kasvas peale muusika kirjutamist Jane Campioni filmile "Klaver" (1993), mille kogumikheliplaadist sai klassikalise muusika menuk. Nyman esitati selle eest Kuldgloobuse ja Briti Filmi- ja Telekunsti Akadeemia auhinna kandidaadiks._NEWLINE_2007. aastal k\xc3\xa4is Nyman Pimedate \xc3\x96\xc3\xb6de Filmifestivali korraldajate kutsel Tallinnas. Ta avas festivali ja andis koos oma orkestriga Michael Nyman Band kaks kontserti \xe2\x80\x93 Kaarli kirikus ja Vene teatris. Nyman \xc3\xbctles, et suheldes eesti kogukonnaga Inglismaal arvas ta, et nad liialdavad Tallinna iluga, kuid siin olles n\xc3\xa4gi ta, et nad ei liialdanudki._NEWLINE_2008. aastal andis Nyman kultuuri\xc3\xbching Volumina abiga v\xc3\xa4lja fotoraamatu "Sublime", milles on tema muusika \xc3\xbchendatud fotograafiakirega. Nyman on teinud fotosid eri paikades \xc3\xbcle kogu maailma. N\xc3\xbc\xc3\xbcd on ta hakanud eksponeerima ka oma videoid, mis on filmitud k\xc3\xa4sikaameraga, tihti enne v\xc3\xb5i p\xc3\xa4rast kontserte ja ringreisidel, kajastades igap\xc3\xa4evaseid momente.\n_START_SECTION_\nLooming\n_START_PARAGRAPH_\nNyman on \xc3\xb6elnud, et ta avastas oma stiili m\xc3\xa4ngides klaveril aariat Mozarti ooperist Don Giovanni Jerry Lee Lewise stiilis. See dikteeris kogu tema hilisema loomingu d\xc3\xbcnaamika, artikulatsiooni ja tekstuuri._NEWLINE_Ta on kirjutanud muusika paljudele filmidele, enamik neist on Euroopa filmid, kaasa arvatud Peter Greenaway omad. On olnud ka m\xc3\xb5ned k\xc3\xb5rvalep\xc3\xb5iked Hollywoodi, nimelt filmid Gattaca (1997), Ravenous (1999) ja The End of Affair (1999)._NEWLINE_Greenaway filmidele muusikat luues on Nyman sageli tuginenud varajase muusika autorite loomingule, nimelt Henry Purcelli (The Draughtsman\'s Contract 1982, The Cook, the Thief, His Wife & Her Lover 1989), Heinrich Ignaz Franz von Biberi (A Zed and Two Noughts 1985), Wolfgang Amadeus Mozarti (Drowning by Numbers 1988) ja John Dowlandi (Prospero\'s Books 1991) muusikale._NEWLINE_Lisaks filmimuusikale on Nymani kirjutanud ooperid The Man Who Mistook His Wife for a Hat (1986), Noises, Sounds & Sweet Airs (1987), Facing Goya (2000), Man and Boy: Dada (2003) ja Love Counts (2005). Lisaks Ariel Songs (1990) sopranile ja instrumentaalansamblile, MGV (Musique \xc3\xa0 Grande Vitesse) (1993) instrumentaalansamblile ja orkestrile, kontserdid saksofonile, klaverile, viiulile, klavessiinile, tromboonile ja t\xc5\xa1ellole, neli keelpillikvartetti._NEWLINE_Ta on kirjutanud muusika laste teleseriaalile Titch ja salvestanud popmuusikat b\xc3\xa4ndiga The Flying Lizards.'